משפחת קוסבי

משפחת קוסבי (באנגלית: The Cosby Show) היא סדרת קומדיית מצבים אמריקאית מצליחה ששודרה ברשת NBC בין השנים 1984–1992. הסדרה, בכיכובו של ביל קוסבי, מתמקדת במשפחת הקסטבל, משפחה אפרו-אמריקנית אמידה בת שבע נפשות. הסדרה זכתה להצלחה מרובה, הן בקרב ציבור אפרו-אמריקני והן בחברה כולה, ובמשך כל שמונה עונותיה כיכבה ברשימת עשרים הסדרות הנצפות ביותר. העלילה מתרחשת בברוקלין, ניו יורק, ועוסקת בחיי המשפחה. כיום כל שמונה עונות הסדרה יצאו במארזי DVD. בישראל הסדרה שודרה בערוץ הראשון ומאוחר יותר בערוץ הילדים במסגרת רצועת "שש פלוס". משנת 2010 שודרה הסדרה מעונתה השישית בערוץ 2 במסגרת שידורי קשת ועד סוף אותה שנה בערוץ ביפ. משפחת קוסבי היא גרסה מחודשת לסדרה בשם "המופע של ביל קוסבי" ("The Bill Cosby Show") ששודרה בין 1969 עד 1971 שלא זכתה להצלחה. "משפחת קוסבי" (בכיכובו של ביל קוסבי) עלתה לאוויר ביום חמישי ה-20 בספטמבר 1984, בערוץ האמריקאי NBC, והסתיימה ביום חמישי ה-30 באפריל 1992. הסדרה נחשבת לאחת הסדרות המצליחות בהיסטוריה של הטלוויזיה האמריקנית, ואף זכתה בשני פרסי אמי. בין השנים 1985–1990 (עונות 2–6), כיכבה הסדרה במקום הראשון ברשימת 20 הסדרות הנצפות ביותר, ונשארה בתוך רשימה זו עד ירידתה מהאוויר. בישראל הסדרה קיבלה את השם "משפחת קוסבי", על אף שהסדרה עוסקת במשפחת הקסטבל, זאת על מנת להביא צופים לסדרה, שכן ביל קוסבי היה קומיקאי מפורסם עוד הרבה לפני הסדרה. תרגום מדויק יותר של שם הסדרה באנגלית (The Cosby show) הוא "המופע של קוסבי". משפחת קוסבי היא אחת משלוש סדרות הטלוויזיה שדורגו במקום הראשון ברשימת עשרים הסדרות הנצפות ביותר (על פי מדד נילסן לנתוני רייטינג בארצות הברית) במשך חמש עונות ברציפות (השתיים האחרות הן אמריקן איידול והכל נשאר במשפחה). הית'קליף "קליף" הקסטבל (ביל קוסבי): גינקולוג וראש משפחת הקסטבל. על פי הסדרה, קליף אוהב מאוד להתבדח ולאכול, ופרקים רבים בסדרה נוגעים לאהבתו לאוכל ולמכשירי חשמל. ידוע באהבתו למוזיקת ג'אז ובלוז. בעברו היה קליף מפקד בצי האמריקני ולמד בקולג' האפרו-אמריקני הפיקטיבי "הילמן". הוא והוריו ידועים בסדרה בהערצתם להילמן. הוא ואשתו קלייר נחשבים להורים קפדניים במיוחד על אף שעובדה זו אינה בולטת במיוחד במהלך הסדרה מלבד מספר מצומצם מאוד של פרקים. בן 47 בתחילת הסדרה ובן 55 בסיומה. (עונות 1–8) קלייר אוליביה הקסטבל (לבית הנקס) (פלישיה רשאד): עורכת דין, האם במשפחת הקסטבל ומכירה את קליף כבר מילדות. גם קלייר למדה בקולג' הילמן, ידועה כרומנטיקנית גדולה וחכמה. על אף האהבה הגדול הביניהם, קלייר אוהבת להתגרות בקליף ולעשות איתו התערבויות בהן היא כמעט תמיד מנצחת. דוברת ספרדית שוטפת. מעולם לא נראה כי גם ילדיה דוברים ספרדית מלבד בפרק בודד בעונה הראשונה. גילה שנוי במחלקות במהלך הסדרה. בעונה החמישית מוזכר יום הולדתה ה-46 ובעונה השלישית מוזכר שקליף מבוגר מקלייר בארבע שנים אך במהלך הסדרה מוזכרים שוב ושוב חוויותיהם של קליף וקלייר כאשר למדו יחד בתיכון ובקולג', דבר שלא נשמע הגיוני מבחינה כרונולוגית. (עונות 1–8) סנדרה הקסטבל-טיבידואו (סברינה לה ביוף): הבת הבכורה במשפחת הקסטבל, אך מופיעה במעט פרקים יחסית לשאר הילדים במשפחה עקב שהותה באוניברסיטת פרינסטון בעונות הראשונות. בין העונה השלישית לרביעית נישאת סנדרה לאלווין טיבידדואו. מריבותיהם החוזרות ונשנות מהוות בדיחה בעונות שלפני חתונתם. היא גם נחשבת לחכמה ואינטליגנטית ביותר ופעמים רבות שפתה הגבוהה מקשה על קליף ות'יאו (מדי פעם גם על שאר בני המשפחה) להבין אותה, דבר שמהווה בדיחה במהלך הסדרה. בעונה החמישית לסדרה נולדים לסנדרה ואלווין תאומים: וויני ונלסון. בעונה השמינית עוברים סנדרה אלווין והתאומים לגור בבית משפחת הקסטבל לתקופה מסוימת. בת 19 בתחילת הסדרה ובת 27 בסיומה. (עונות 1–8) דניס הקסטבל-קנדל (ליסה בונה): הבת השנייה במשפחת הקסטבל. היא נחשבת למוזרה במיוחד עקב טעמה המוזר בבגדים בעונות הראשונות לסדרה. בעונה השלישית עוזבת לקולג' הילמן ולא מופיעה הרבה בעונות 3–4. בעונה החמישית היא עוזבת את האוניברסיטה ויוצאת למסע באפריקה בתור עוזרת לצלמת מקצועית. במהלך שהותה באפריקה, מתחתנת בחשאי עם מרטין קנדל, גרוש עם ילדה בת קטנה בשם אוליביה שגדלה עם דניס ומרטין בבית משפחת הקסטבל. בעונה השמינית עוזבת דניס את בית משפחת הקסטבל ביחד עם מרטין ואוליביה נשארת בבית המשפחה. בפרק סיום העונה מודיעה דניס בשיחת טלפון שהיא יולדת את ילדם שלה ושל מרטין. בת 16 בתחילת הסדרה ובת 24 בסיומה. (עונות 1-2/5-7) ת'יאודור "ת'יאו" הקסטבל (מלקולם-ג'מאל וורנר): הילד השלישי במשפחת הקסטבל. הוא נחשב כילד מקובל בבית הספר וכספורטאי מצוין אך הוא נחשב גרוע בלימודים ואף מקבל נזיפות מקליף וקלייר במהלך העונות הראשונות לסדרה. בעונה השישית לסדרה מאובחן תיאו כדיסלקט, וזאת על בסיס בנו הדיסלקט של קוסבי שנרצח במהלך שוד. לאחר אבחנת הדיסלקסיה הופך ת'יאו לתלמיד מצטיין. בתחילת העונה החמישית לסדרה, הוא מתחיל ללמוד קולג' NYU (אוניברסיטת ניו יורק). חברו הטוב ביותר בין עונות 1–4 הוא וולטר, שנחשב אפילו גרוע יותר מת'יאו בלימודים. וולטר ות'יאו עושים כמעט הכל ביחד ונחשבים לצמד בלתי נפרד בעונות 2–4. חבריו בעונות המאוחרות יותר הם 'דני' (טרוי ווינדבוש), 'לו' (אלכס רוז) ו'האוורד' (רינו וילסון). בעונות השביעית והשמינית משמש ת'יאו כמדריך במרכז קהילתי בעיר. בין העונות 4–6 מקיים ת'יאו מערכת יחסים ארוכה ורצינית עם נערה בשם ג'סטין פיליפס (מישל דוריס תומאס) אותה הוא מכיר מהתיכון בו הוא לומד ולאחר מכן גם בקולג' בו הוא לומד. מאוחר יותר לומדים השניים יחד בקולג' NYU. בן 14 בתחילת הסדרה ובן 22 סופה. (עונות 1–8) ונסה הקסטבל (טמפסט בלדסו): הילדה הרביעית במשפחת הקסטבל. גם היא, כמו אמה, ידועה כרומנטיקנית גדולה ואחת הילדות המקובלות ביותר בכיתתה. למעשה, רבים מכנים אותה "הרכלנית הגדולה של הסדרה" וכרגשנית גדולה. על פי הסדרה, ונסה אוהבת קניות ובעלת טעם מצוין בבגדים. ונסה כמעט תמיד מנסה להרשים אחד מהבנים בכיתתה מה שגורם הרבה פעמים להתלקחות בינה לבין דניס על בגדים. בתחילת העונה השמינית מתארסת ונסה במפתיע ללא ידיעת הוריה לדאבניס בריקי (ויליאם תומאס ג'ונייר) בן ה-29, מנהל התחזוקה בקולג' בו היא לומדת, אוניברסיטת לינקולן, אך השניים מחליטים לבטל את החתונה ולהישאר ידידים בלבד. בת 11 בתחילת הסדרה ובת 19 בסופה. (עונות 1–8) רודי הקסטבל (קשיה נייט פוליאם): הילדה הצעירה במשפחת הקסטבל, והיא ידועה בהתחכמויותיה עם דברי אנשים ובניסיון לעצבן כל הזמן. רודי, בת 5 עם תחילת הסדרה, (מכונה הרבה פעמים התינוקת של הבית) ובת 13 בסיומה. (עונות 1–8) אלווין טיבידואו (ג'פרי אוונס): בעלה של סנדרה, והוא ידוע כשוביניסט גברי מובהק (תכונה שנחלשת ככל שהסדרה מתקדמת), מה שמקשה מאוד על היחסים בינו לבין קלייר ובינו לבין סנדרה בעונות הראשונות לסדרה. סנדרה ואלווין מרבים לריב בעונות שלפני החתונה, אך לקראת ולאחר החתונה מפסיקים הזוג לריב. סנדרה ואלווין נפגשים באוניברסיטת פרינסטון ובתחילת העונה הרביעית אמור ללכת לבית הספר לרפואה אך במקום זה מנסה לפתוח חנות למחנאות יחד עם סנדרה (שהייתה אמורה ללכת לבית הספר למשפטים), אך החנות לא מצליחה והשניים חווים בעיות כלכליות עד שבעונה החמישית מחליט להסכים להצעתו שלקליף לתת לו הלוואה כדי לקנות בית חדש ולחזור לבית הספר לרפואה. בן 20 עם הופעתו הראשונה ובן 27 בתום הסדרה. (עונות 2–8) סגן מרטין קנדל (ג'וזף פיליפס): איש חיל הים, בעלה של דניס הקסטבל, ואביה של אוליביה. קנדל מצטרף לסדרה במהלך העונה החמישית לאחר שהוא מתחתן עם דניס בחשאי ללא ידיעת הוריה במהלך שהותה באפריקה. לאחר שהזוג חוזר לארצות הברית, מרטין מגלה כי משפחתה של דניס לא רק שלא ידעה על נישואיהם, אלא לא ידעו על קיומו כלל. בפרק הסיום של הסדרה נודע כי הוא ודניס מצפים לתינוק. גילו מעולם לא הוזכר בסדרה. (עונות 6–7) אולביה קנדל (רייבן סימון): בתה החורגת של דניס ומצטרפת לסדרה בגיל 3 כשעוברת לגור בבית משפחת הקסטבל יחד עם דניס ומרטין. דניס ומרטין גרים בבית משפחת הקסטבל מה שגורם לקלייר וקליף לשמש מעין הורים שניים לאולביה הקטנה. רבים טוענים שדמותה של אוליביה הצטרפה לסדרה רק בשביל למלא את מקומה של רודי בתפקיד "הילדה הקטנה". בפרק סיום העונה השמינית עוזבת אוליביה את בית משפחת הקסטבל לסינגפור, המקום בו נמצאים דניס ומרטין. בת 3 עם הופעתה הראשונה ובת 6 בסיום הסדרה. (עונות 6–8) פאם טאקר (אריקה אלכסנדר): בתה הבכורה של בת דודתה של קלייר. עוברת לגור בבית משפחת הקסטבל בתחילת העונה השביעית כאשר אמה נוסעת לקליפורניה כדי לטפל בסבתה החולה. פאם גדלה באזורים בעלי המעמד הסוציו-אקונומי הנמוך יחסית בברוקלין. פאם הופכת לדמות קבועה בעונות 7–8. בת 16 עם הופעתה הראשונה ובת 18 עם סיום הסדרה. (עונות 7–8) ראסל הקסטבל (ארל היימן): אביו של קליף וסבם של סנדרה, דניס, ת'יאו, ונסה ורודי. בצעירותו, היה ראסל חצוצרן מקצועי בלהקה, ועל כך אשתו אנה מעריצה אותו. ראסל מרבה להביא כסף לילדים גם ללא סיבה, דבר שמרגיז מאוד את קליף. ידוע בהערצתו לאלביס פרסלי. בן 68 עם תחילת הסדרה ובן 76 בסיומה. (עונות 1–8) שרמיין בראון (קארן מאלינה ווייט): שרמיין היא חברתה הטובה של פאם ונחשבת למצחיקה במיוחד. היא נחשבת לבעלת חכמת רחוב אך גם נחשבת לטובה בית הספר. קני (דיאון ריצ'מונד): אחד מחבריה הטובים של רודי. כאשר רודי וקני משחקים ביחד הם כמעט תמיד רבים, לרוב בגלל השם שרודי 'הדביקה' לו, "בוד", ובגלל התעקשותו של קני להיות ג'נטלמן, אך רודי מעדיפה להיות עצמאית מה שגורם לחיכוכים קשים בין השניים. אחיו של קני (שלא מופיע לעולם בסדרה) הוא שוביניסט, וקני משמיע את רעיונותיו של אחיו פעמים רבות דבר שמהווה סימן היכר שלו בסדרה. בן 7 עם הופעתו הראשונה ובן 13 עם סיום הסדרה. (עונות 3–8). וולטר "קקרואוץ'" בראדלי (קארל אנתוני פיין): חברו הטוב ביותר של ת'יאו, וידוע בתחמוניו החוזרים ונשנים ובכשלונותיו המפוארים בלימודים. וולטר ות'יאו עושים כמעט הכל ביחד ונחשבים לזוג חברים בלתי נפרד עד תום העונה הרביעית. וולטר לא הרבה להופיע בעונה הרבעית (על אף שהוא ות'יאו המשיכו להיות חברים טובים במהלך אותה עונה), שבסיומה דרכם מתפצלת לאוניברסיטאות שונות. בן 15 עם הופעתו הראשונה ובן 18 עם הופעתו האחרונה. (עונות 2–4 מוזכר גם בעונה הראשונה אך לא מופיע בה). הסדרה מכילה אוסף רב של דמויות. להן ריכוז של דמויות המשנה העיקריות בסדרה: ג'סטין פיליפס (מישל תומאס) - חברה של תיאו. (עונות 4–6) רוברט פורמן (דונדרה ויטפילד) - החבר של ונסה. (עונות 2–3) דני (טרוי וינבוש) - חבר של תיאו בתיכון ובקולג'. (עונות 5–7) לו (אלכס רוז) - חבר של תיאו בקולג'. (עונות 5-6) הווארד (רינו וילסון) - חבר של תיאו בקולג'. (עונות 5–6) הרננדס (אלכס רואיז) - חבר של תיאו בקולג'. (עונה 4) לאנס רודמן (אלן פיין) - ידיד של פאם וחבר של צ'רמיין. (עונות 7–8) אל הנקס (ג'ו ויליאמס) - אביה של קלייר. (עונות 2–4) קארי הנקס (אתל איילר) - אמה של קלייר. (עונות 2-4/8) נלסון טיבידואו (גארי גריי לרואה) - בנם של סונדרה ואלווין. (עונות 5–8) ויני טיבידואו (ג'סיקה אן וון) - בתם של סונדרה ואלווין. (עונות 5–8) קארה (אליזבת נארוואז) - חברה של ונסה. (עונות 4–6) דאבניס בריקי (ויליאם תומאס) - ארוסה של ונסה. (עונה 8) ג'ייד ושריל (ונסה א. ויליאמס) - חברות של תיאו. (עונות 5–7) ג'פרי אנגלס (וולאס שון) - השכן של משפחת הקסטבל. (עונות 4–8) פיטר קיארה (פיטר קוסטה) - ידיד של רודי. (עונות 1–4) סטנלי (מרלין סנטנה) - החבר של רודי. (עונות 7–8) ארתור ברטל (מושונד לי)- החבר של פאם. (עונה 7) אהרון דקסטר (סת' גיליאם) - החבר החדש של פאם. (עונות 7–8) מדיה וקבצים בנושא משפחת קוסבי בוויקישיתוף משפחת קוסבי, באתר אנציקלופדיה בריטניקה (באנגלית) "משפחת קוסבי", במסד הנתונים הקולנועיים IMDb (באנגלית) "משפחת קוסבי", באתר נטפליקס "משפחת קוסבי", באתר Rotten Tomatoes (באנגלית) "משפחת קוסבי", באתר Metacritic (באנגלית) "משפחת קוסבי", במסד הנתונים הקולנועיים KinoPoisk (ברוסית) רותה קופפר, כך שינתה ״משפחת קוסבי״ את היחס לשחורים בארצות הברית, באתר הארץ, 22 בספטמבר 2014 טים ארנגו, כך הגיע ד"ר הקסטבל לחדר הסגלגל, באתר הארץ, 14 בנובמבר 2008 נתנאל שלומוביץ, האם "משפחת קוסבי" עדיין מצחיקה?, באתר הארץ, 17 בספטמבר 2018